Foto: Kind sterf ná konstruksievoertuig in huis inploegFoto: ER24 ŉ Driejarige kind is dood nadat ŉ konstruksievoertuig Dinsdagoggend in ŉ huis in KwaZulu-Natal ingeploeg het. Derick Banks, ŉ woordvoerder van ER24, sê die ongeluk het omstreeks 09:00 langs Snathingweg in Edendale, naby Pietermaritzburg, plaasgevind. “Die bestuurder van die konstruksievoertuig het beheer oor die voertuig verloor. Die voertuig het teen ŉ skuinste afgerol en teen die huis opgeëindig,” het hy gesê. Inwoners van die omgewing het twee van die mense wat in die huis was, in ŉ kritieke toestand na ŉ hospitaal in die omgewing geneem. “Die inwoners het aan paramedici en die polisie gesê daar is ŉ driejarige kind ook in die huis. Sy liggaam is onder die puin gevind. Die kind is op die toneel dood verklaar,” het Banks bygevoeg. Plaaslike owerhede ondersoek die oorsaak van die ongeluk.